XXXIV. Is iad ár gcuspóirí ná dearbhú réasúnach a fháil maidir le cibé an bhfuil nó nach bhfuil cuntais chomhdhlúite an Aontais saor ó mhíráiteas ábharthach agus an bhfuil nó nach bhfuil na hidirbhearta is bun leo dlíthiúil agus rialta, agus, ar bhonn ár n-iniúchta, ráiteas dearbhaithe a sholáthar do Pharlaimint na hEorpa agus don Chomhairle maidir le beachtas na gcuntas agus dlíthiúlacht agus rialtacht na n-idirbheart is bun leo. Is leibhéal ard dearbhaithe é dearbhú réasúnta, ach ní ráthaítear leis go cinnte go bhfuil gach míráiteas nó neamhchomhlíonadh ábharthach a d’fhéadfadh a bheith ann braite san iniúchadh. D’fhéadfadh sé go n-eascróidís as calaois nó earráid agus meastar gur ábhar ábharthach iad más rud é, ina n-aonar nó sa chomhiomlán, go bhféadfaí a bheith ag súil leis go réasúnach go mbeadh tionchar acu ar aon chinneadh eacnamaíoch a dhéantar ar bhonn na gcuntas comhdhlúite sin. XXXV. I gcás an ioncaim, is é atá mar thúsphointe dár scrúdú ar CBL agus ar acmhainní dílse bunaithe ar OIN ná na comhiomláin mhaicreacnamaíocha ar a bhfuil siad ríofa, agus déantar measúnú ar chórais an Choimisiúin chun iad sin a phróiseáil suas go dtí an pointe ag a mbíonn ranníocaíochtaí na mBallstát faighte agus taifeadta sna cuntais chomhdhlúite. I gcás acmhainní dílse traidisiúnta, scrúdaímid cuntais na n-údarás custaim agus déanaimid anailís ar shreabh na ndleachtanna suas go dtí an pointe ag a bhfaigheann an Coimisiún iad agus a ndéanann sé iad a thaifeadadh. Tá an baol ann nach ndéanann allmhaireoirí dleachtanna custaim a dhearbhú do na húdaráis chustaim náisiúnta, nó go ndéanann siad iad a dhearbhú go mícheart. Dá bhrí sin, beidh na dleachtanna allmhairithe a bhailítear go hiarbhír gann ar an méid ba cheart a bhailiú go teoiriciúil. Tugtar “an bhearna chustaim” ar an difríocht sin. Na méideanna sin a dhéantar a imghabháil amhlaidh, níl siad sin áirithe i gcórais chuntasaíochta ADT na mBallstát agus ní thagann siad faoin scóip dár dtuairim iniúchóireachta ar an ioncam. XXXVI. I gcás an chaiteachais, scrúdaímid idirbhearta íocaíochta a luaithe atá caiteachas tabhaithe, taifeadta agus glactha. Clúdaíonn an scrúdú seo gach catagóir íocaíochtaí ag an bpointe a ndéantar iad, seachas airleacain. Scrúdaímid réamhíocaíochtaí a luaithe atá fianaise curtha ar fáil ag faighteoir na gcistí ar a gceartúsáid agus a luaithe atá an fhianaise sin glactha ag an institiúid nó ag an gcomhlacht tríd an réamhíocaíocht a imréiteach, rud a bhféadfadh sé nach dtarlódh sé go dtí bliain éigin ina dhiaidh sin. XXXVII. I mbliana, den chéad uair, scrúdaíomar caiteachas RRF. Murab ionann agus an cás le caiteachas buiséadach eile, atá bunaithe ar athchistiú na gcostas agus/nó coinníollacha a chomhlíonadh, is é atá mar choinníoll don íocaíocht faoin RRF ná garspriocanna nó spriocanna réamhshainithe a bheith bainte amach go sásúil. Scrúdaíomar, dá bhrí sin, an raibh fianaise leordhóthanach agus iomchuí bailithe ag an gCoimisiún chun tacú lena mheasúnú ar an gcoinníoll sin. Ní cuid den mheasúnú seo é a sheiceáil an raibh rialacha eile AE agus náisiúnta á gcomhlíonadh. XXXVIII. Feidhmímid ár mbreithiúnas gairmiúil agus bíonn aird chuí againn ar an sceipteachas gairmiúil i rith an iniúchta. Déanaimid an méid seo a leanas freisin: (a) Sainaithnímid agus measúnaímid na rioscaí a ghabhann le míráiteas ábharthach a bheith sna cuntais chomhdhlúite agus na rioscaí go bhfuil neamh-chomhlíonadh ábharthach ó thaobh cheanglais dhlí an Aontais i gceist sna hidirbhearta is bun leis na cuntais, bídís sin ann mar gheall ar chalaois nó mar gheall ar earráid. Déanaimid nósanna imeachta iniúchóireachta a dhearadh agus a chur i gcrích atá sofhreagartha do na rioscaí sin agus faighimid fianaise iniúchóireachta atá leordhóthanach agus iomchuí le bheith mar bhunús dár dtuairim. Tá cásanna de mhíráiteas ábharthach nó neamh-chomhlíonadh a éiríonn as calaois níos deacra le brath ná na cásanna sin a éiríonn as earráidí, mar go bhféadfadh camastaíl, brionnú, neamhghníomhartha intinneacha, nó dífheidhmiú an rialaithe inmheánaigh a bheith i gceist le calaois. Dá thoradh sin, is mó an baol atá ann nach féidir cásanna den sórt sin a bhrath. (b) Faighimid tuiscint ar an rialú inmheánach a bhaineann leis an iniúchadh, chun nósanna imeachta iniúchóireachta oiriúnacha a dhearadh, ach ní chun tuairim a thabhairt ar éifeachtacht an rialaithe inmheánaigh sin. (c) Déanaimid measúnú ar oiriúnacht na mbeartas cuntasaíochta a úsáideann an bhainistíocht agus ar réasúnacht mheastacháin cuntasaíochta agus foilsithe gaolmhara eile na bainistíochta. (d) Tagaimid ar chonclúidí maidir lena oiriúnaí atá an úsáid a bhaineann an bhainistíocht as bonn cuntasaíochta an ghnóthais reatha agus, bunaithe ar an bhfianaise iniúchóireachta a fhaightear, an bhfuil éiginnteacht ábharthach ann mar gheall ar theagmhais nó coinníollacha a d’fhéadfadh amhras suntasach a chaitheamh ar chumas an eintitis leanúint ar aghaidh mar ghnóthas reatha. Má thagaimid ar an gconclúid go bhfuil éiginnteacht ábharthach den chineál sin ann, ní mór dúinn aird a tharraingt inár dtuarascáil ar na foilsithe gaolmhara sna cuntais chomhdhlúite nó, mura leor na foilsithe sin, bíonn orainn ár dtuairim a mhodhnú. Tá ár gconclúidí bunaithe ar an bhfianaise iniúchóireachta a fuarthas suas go dtí dáta na tuarascála uainn. D’fhéadfadh teagmhais nó dálaí amach anseo a bheith ina gcúis leis an eintiteas scor de bheith ina ghnóthas reatha, áfach. (e) Déanaimid meastóireacht ar léiriú, struchtúr agus inneachar foriomlán na gcuntas comhdhlúite, lena n-áirítear gach foilsiú, agus déanaimid measúnú féachaint an dtugann na cuntais chomhdhlúite léargas fíorcheart ar na hidirbhearta agus teagmhais is bun leo. (f) Faighimid fianaise iniúchóireachta, atá leordhóthanach agus iomchuí, i ndáil le faisnéis airgeadais i dtaobh na n-eintiteas atá clúdaithe ag raon feidhme comhdhlúthaithe an Aontais chun tuairim a thabhairt maidir leis na cuntais chomhdhlúite agus maidir leis na hidirbhearta is bun leo. Táimid freagrach as an iniúchadh a stiúradh, a mhaoirsiú agus a dhéanamh, agus is sinne amháin atá freagrach as ár dtuairim iniúchóireachta. XXXIX. I measc nithe eile, cuirimid an bhainistíocht ar an eolas faoin scóip agus an sceideal ama atá beartaithe don iniúchadh agus faoi fhionnachtana iniúchóireachta suntasacha, lena n-áirítear fionnachtana i dtaobh aon easnamh suntasach sa rialú inmheánach. XL. Maidir leis na hábhair a pléadh leis an gCoimisiún agus le heintitis eile faoi iniúchóireacht, déanaimid amach cad iad na cinn is suntasaí san iniúchadh ar na cuntais chomhdhlúite agus arb iad, dá bhrí sin, na príomhábhair iniúchóireachta don tréimhse reatha iad. Déanaimid cur síos ar na hábhair sin sa tuarascáil mura rud é go gcuireann dlí nó rialachán cosc ar fhoilsiú poiblí nó go ndéanaimid cinneadh, faoi mar a tharlaíonn i gcúinsí an-annamh, nár cheart ábhar a chur in iúl inár dtuarascáil toisc go bhféadfaí a bheith ag dréim go réasúnta leis gur mhó na hiarmhairtí díobhálacha a bheadh ann dá ndéanfaí amhlaidh ná aon tairbhe do leas an phobail a leanfadh as.